UREDBA SVETA (EU) 2019/1097

z dne 26. junija 2019

o spremembi Uredbe (EU) 2019/124 glede nekaterih ribolovnih možnosti

SVET EVROPSKE UNIJE JE –

ob upoštevanju Pogodbe o delovanju Evropske unije in zlasti člena 43(3) Pogodbe,

ob upoštevanju predloga Evropske komisije,

ob upoštevanju naslednjega:

(1) Uredba Sveta (EU) 2019/124 (1) določa ribolovne možnosti za leto 2019 za nekatere staleže rib in skupine staležev rib, ki se uporabljajo za vode Unije in za plovila Unije v nekaterih vodah zunaj Unije.

(2) Večletni načrt za zahodne vode (2), ki je začel veljati 26. marca 2019, je razveljavil načrt za obnovo staleža južnega osliča in škampa (3). Omejitve ribolovnega napora iz Priloge IIA k Uredbi Sveta (EU) 2019/124 so bile določene v skladu z navedenim načrtom za obnovo staleža. Ker se bodo zadevni staleži upravljali v skladu z določbami večletnega načrta za zahodne vode z določitvijo omejitev ulova, da se doseže ciljna ribolovna umrljivost znotraj razponov največjega trajnostnega donosa (FMSY), ni več treba določati omejitev ribolovnega napora za flote, ki lovijo te staleže. Prilogo II k Uredbi Sveta (EU) 2019/124 bi bilo zato treba razveljaviti.

(3) Mednarodni svet za raziskovanje morja (ICES) je za razdelek ICES 7a (Irsko morje) izdal znanstveno mnenje za ničelni ulov mola (Merlangius merlangus). Prilovni celotni dovoljeni ulov (TAC) za ta stalež za leto 2019 je bil določen, da bi vzpostavili pravo ravnotežje med nadaljevanjem ribolova zaradi morebitnih resnih socialno-ekonomskih posledic in dejstvom, da je treba doseči dober biološki status teh staležev, ob upoštevanju težav pri hkratnem ribolovu vseh staležev pri mešanem ribolovu na ravni FMSY. Posodobljena znanstvena analiza ICES o statusu mola v razdelku ICES 7a in neizogibnem prilovu mola pri drugih vrstah ribolova določa scenarij status quo in ocenjuje zadevni ulov na 1 385 ton. Po tej znanstveni analizi bi bilo treba TAC spremeniti, da bi odražal količino, ki bo zmanjšala tveganje predčasnega zaprtja ribolova, hkrati pa omogočila nadaljnjo obnovo biomase drstitvenega staleža. Raven tega TAC bi morala tudi odražati to, da se umrljivost tega staleža ne bo povečala ter TAC zagotovi spodbude za izboljšanje selektivnosti in preprečevanja.

(4) Zadevne države članice so se decembra 2018 dogovorile, da bodo sodelovale v skupini držav članic za severozahodne vode ter tesno sodelovale s svetovalnim svetom za severozahodne vode pri pripravi večletnega načrta za zmanjševanje prilova. Ta načrt bi moral zagotoviti, da se prilov petih zadevnih staležev, vključno z molom v Irskem morju, za katerega je ICES za leto 2019 izdal mnenje o ničelnem ulovu, zmanjša s selektivnimi ali preprečevalnimi ukrepi. Komisija je sporočila, da namerava predložiti ta načrt na plenarnem zasedanju Znanstvenega, tehničnega in gospodarskega odbora za ribištvo (STECF) julija 2019, da se oceni njegova učinkovitost. Če bo iz ocene STECF razvidno, da načrt za zmanjšanje prilova ne bo dosegel želenega učinka zmanjšanja ribolovne umrljivosti, je Komisija sporočila, da bo proučila alternativne ukrepe za zmanjšanje ribolovne umrljivosti za zadevne staleže.

(5) V skladu z mnenjem ICES z dne 28. marca 2019 ulov škampa (Nephrops norvegicus) v funkcionalni enoti 31 v razdelku ICES 8c ne bi smel presegati 0,7 tone v obdobju od 1. januarja 2019 do 31. decembra 2019. Ribolovne možnosti za škampa v funkcionalni enoti 31 v razdelku ICES 8c bi bilo treba ustrezno določiti.

(6) ICES je 28. marca 2019 izdal mnenje za ulov severne kozice (Pandalus borealis) v razdelkih ICES 3a in 4a vzhodno (Skagerrak in Kattegat ter severni del Severnega morja v Norveškem jarku). Na podlagi navedenega mnenja in po posvetovanjih z Norveško je primerno določiti kvoto Unije za severno kozico v razdelku ICES 3a na 2 304 ton v skladu z FMSY.

(7) ICES je 22. februarja 2019 izdal posodobljeno mnenje za ulov saja (Pollachius virens) v Severnem morju. Na podlagi tega mnenja in po posvetovanjih z Norveško bi bilo treba TAC za saja ustrezno spremeniti v skladu z FMSY.

(8) V skladu z mnenjem ICES z dne 12. aprila 2019 ulov papaline (Sprattus sprattus) v razdelku 3a (Skagerrak in Kattegat) ter podobmočju 4 (Severno morje) v obdobju od 1. julija 2019 do 30. junija 2020 ne bi smel preseči 138 726 ton. TAC za papalino v razdelku 3a, je določen na 26 624 ton. Ribolovne možnosti za papalino v vodah Unije razdelka ICES 2a in podobmočja 4 bi bilo treba določiti ob upoštevanju TAC, ki je bil že določen za razdelek ICES 3a in v skladu z FMSY. Da bi se ribolovne možnosti v celoti uporabile, je primerno uvesti prožnost med območji za papalino iz razdelka ICES 3a v podobmočji ICES 2a in 4.

(9) TAC za sardona (Engraulis encrasicolus) v podobmočjih ICES 9 in 10 ter vodah Unije območja Odbora za ribištvo za vzhodni srednji Atlantik (CECAF) 34.1.1 za obdobje od 1. julija 2019 do 30. junija 2020 je določen na nič, dokler ne bo izdano znanstveno mnenje za to obdobje. ICES bo mnenje za ta stalež izdal šele konec junija 2019, čeprav se bo ribolov nadaljeval tudi poleti. Da bi se lahko do določitve TAC na podlagi najnovejšega znanstvenega mnenja ribolovne dejavnosti nadaljevale, bi bilo treba – na podlagi ulova v tretjem četrtletju 2018 – določiti začasni TAC na 4 902 ton. Pozneje bi TAC spremenili v skladu z znanstvenim mnenjem ICES.

(10) Komisija je 13. marca 2019 na podlagi skupnega priporočila skupine držav članic ob Severnem morju sprejela Delegirano uredbo (EU) 2019/906 (4). Navedena uredba spreminja izjeme de minimis od obveznosti iztovarjanja iz točke (c) člena 15(5) Uredbe Sveta (EU) št. 1380/2013 Evropskega parlamenta in Sveta (5) za mola in trsko (Gadus morhua), saj bodo za večje količine neželenega ulova teh vrst veljale obveznosti iztovarjanja in tako ne bodo več izvzete od navedene obveznosti. Ustrezne TAC bi bilo treba zato zaradi upoštevanja teh sprememb prilagoditi in jih še naprej določati v skladu z FMSY. Države članice morajo v skladu s členom 5 Uredbe Sveta (ES) št. 1224/2009 (6) zagotoviti učinkovit sistem nadzora nad obveznostjo iztovarjanja, da bi preprečile povečanje ribolovnega pritiska na zadevne staleže.

(11) Mednarodna komisija za ohranitev tunov v Atlantiku (ICCAT) je na 21. posebnem zasedanju leta 2018 sprejela Priporočilo 18-02 za vzpostavitev večletnega načrta upravljanja za modroplavutega tuna v vzhodnem Atlantiku in Sredozemskem morju. Navedeni načrt upravljanja upošteva mnenje Stalnega odbora za raziskave in statistiko, da se za stalež v letu 2018 določi večletni načrt upravljanja, ker trenutno stanje staleža ne zahteva več nujnih ukrepov, ki so bili uvedeni v okviru načrta za obnovo staleža modroplavutega tuna (Priporočilo 17-17 o spremembi Priporočila 14-04). Načrt upravljanja upošteva posebnosti različnih vrst orodja in ribolovnih metod. Zato je primerno, da se spremenijo določbe o omejitvah napora in največjem možnem vnosu v ribogojnice tuna.

(12) Omejitve ulova iz Uredbe (EU) 2019/124 se uporabljajo od 1. januarja 2019. Določbe o omejitvah ulova iz te uredbe bi se zato prav tako morale uporabljati od navedenega datuma. Takšna retroaktivna uporaba ne posega v načeli pravne varnosti in varstva legitimnih pričakovanj, saj zadevne ribolovne možnosti še niso bile izčrpane.

(13) Uredbo (EU) 2019/124 bi bilo zato treba ustrezno spremeniti –

SPREJEL NASLEDNJO UREDBO:

Člen 1 Uredba (EU) 2019/124 se spremeni: (a) v členu 9 se črta točka (a); (b) Priloga IA se spremeni v skladu s Prilogo k tej uredbi; (c) Priloga IIA se črta; (d) Priloga IV se spremeni v skladu s Prilogo k tej uredbi.

Člen 2 Ta uredba začne veljati dan po objavi v Uradnem listu Evropske unije. Uporablja se od 1. januarja 2019.

Ta uredba je v celoti zavezujoča in se neposredno uporablja v vseh državah članicah. V Luxembourgu, 26. junija 2019 Za Svet Predsednica G.L. GAVRILESCU

(1) Uredba Sveta (EU) 2019/124 z dne 30. januarja 2019 o določitvi ribolovnih možnosti za leto 2019 za nekatere staleže rib in skupine staležev rib, ki se uporabljajo za vode Unije in za ribiška plovila Unije v nekaterih vodah zunaj Unije (UL L 29, 31.1.2019, str. 1).

(2) Uredba (EU) 2019/472 Evropskega parlamenta in Sveta z dne 19. marca 2019 o vzpostavitvi večletnega načrta za staleže, ki se lovijo v zahodnih vodah in sosednjih vodah, ter ribištvo, ki izkorišča te staleže, spremembi uredb (EU) 2016/1139 in (EU) 2018/973 ter razveljavitvi uredb Sveta (ES) št. 811/2004, (ES) št. 2166/2005, (ES) št. 388/2006, (ES) št. 509/2007 in (ES) št. 1300/2008 (UL L 83, 25.3.2019, str. 1).

(3) Uredba Sveta (ES) št. 2166/2005 z dne 20. decembra 2005 o določitvi ukrepov za obnovitev staležev južnega osliča in škampa v Kantabrijskem morju in zahodno od Iberskega polotoka ter o spremembi Uredbe (ES) št. 850/98 za ohranjanje ribolovnih virov s tehničnimi ukrepi za varovanje nedoraslih morskih organizmov (UL L 345, 28.12.2005, str. 5).

(4) Delegirana uredba Komisije (EU) 2019/906 z dne 13. marca 2019 o spremembi Delegirane uredbe (EU) 2018/2035 o določitvi podrobnosti izvajanja obveznosti iztovarjanja za nekatere vrste pridnenega ribolova v Severnem morju v obdobju 2019–2021 (UL L 145, 4.6.2019, str. 4).

(5) Uredba (EU) št. 1380/2013 Evropskega parlamenta in Sveta z dne 11. decembra 2013 o skupni ribiški politiki in o spremembi uredb Sveta (ES) št. 1954/2003 in (ES) št. 1224/2009 ter razveljavitvi uredb Sveta (ES) št. 2371/2002 in (ES) št. 639/2004 ter Sklepa Sveta 2004/585/ES (UL L 354, 28.12.2013, str. 22).

(6) Uredba Sveta (ES) št. 1224/2009 z dne 20. novembra 2009 o vzpostavitvi nadzornega sistema Skupnosti za zagotavljanje skladnosti s pravili skupne ribiške politike, o spremembi uredb (ES) št. 847/96, (ES) št. 2371/2002, (ES) št. 811/2004, (ES) št. 768/2005, (ES) št. 2115/2005, (ES) št. 2166/2005, (ES) št. 388/2006, (ES) št. 509/2007, (ES) št. 676/2007, (ES) št. 1098/2007, (ES) št. 1300/2008, (ES) št. 1342/2008 in razveljavitvi uredb (EGS) št. 2847/93, (ES) št. 1627/94 in (ES) št. 1966/2006 (UL L 343, 22.12.2009, str. 1).